

# PROJEKTS

uz 25.07.2023.

vēlamais izskatīšanas datums IKSSK – 02.08.2023.

vēlamais izskatīšanas datums domē – 23.08.2023.

sagatavotājs un ziņotājs: Kristīne Ludiņa-Jākobsone

NOLIKUMS

Ādažos, Ādažu novadā

2023. gada 2. augustā **Nr. {{DOKREGNUMURS}}**

**Projektu konkursa “Atbalsta programmas “Neformālās izglītības pasākumi, t.sk. latviešu valodas apguve, Ukrainas bērniem un jauniešiem” īstenošana” nolikums**

*Izdots saskaņā ar Valsts pārvaldes iekārtas likuma 72. panta pirmās daļas 2. punktu un*

*Pašvaldību likuma 50. panta pirmo daļu*

1. **Vispārīgie jautājumi**
2. Nolikums nosaka kārtību, kādā Ādažu novada pašvaldībā tiek iesniegti un izvērtēti projektu konkursa “Atbalsta programmas “Neformālās izglītības pasākumi, t.sk. latviešu valodas apguve, Ukrainas bērniem un jauniešiem” īstenošana” (turpmāk – Konkurss) pieteikumi, un pašvaldības finansējuma piešķiršanas kārtību pasākumu organizēšanai Ukrainas bērniem un jauniešiem, kuru uzturēšanās vieta ir Ādažu novada administratīvajā teritorijā.
3. Konkursa mērķi ir organizēt neformālās izglītības pasākumus Ukrainas bērniem un jauniešiem, kā arī nodrošināt bērnu psihoemocionālo labbūtību un socializāciju, apgūstot latviešu valodu.
4. Pasākumu īstenotāji var būt valsts un pašvaldību iestādes, biedrības un nodibinājumi, jaunatnes nevalstiskās organizācijas, bērnu nometņu organizētāji un citas juridiskas personas (turpmāk - Pretendenti).
5. Pasākumu dalībnieku mērķgrupa ir Ukrainas bērni un jaunieši, vecumā no 5 līdz 18 gadiem (ieskaitot), kuriem pagaidu dzīvesvieta ir noteikta vai deklarēta Ādažu novada administratīvajā teritorijā.
6. Konkursa organizētājs ir Centrālās pārvaldes Izglītības un jaunatnes nodaļa (turpmāk – Nodaļa), kas izsludina Konkursu, publicējot paziņojumu un šo nolikumu pašvaldības oficiālajā tīmekļvietnē [www.adazunovads.lv](http://www.adazunovads.lv).
7. Konkursa pieteikumus vērtē pašvaldības domes izveidota Konkursa vērtēšanas komisija (turpmāk – Komisija).
8. Līdzekļi Konkursa organizēšanai paredzēti saskaņā ar Ministru kabineta 2023. gada 25. aprīļa rīkojumu Nr. 232 “Par apropriācijas pārdali” un atbilstoši līgumam starp Valsts izglītības satura centru un pašvaldību. Kopējais pašvaldībai piešķirtais finansējums ir EUR 3564 (trīs tūkstoši pieci simti sešdesmit četri *euro*).
9. **Konkursa nosacījumi**
10. Pasākumu saturu veido neformālās izglītības pasākumi, kas ietver daudzveidīgas aktivitātes:
    1. ukraiņu valodas, tradīciju un kultūras vērtību saglabāšana un praktizēšana;
    2. latviešu valodas prasmju apgūšana un nostiprināšana gan valodas mācīšanas un mācīšanās nodarbībās, gan radošās valodas apguves integrētās nodarbībās;
    3. Latvijas dabas un kultūrtelpas iepazīšana.
11. Pasākumu īstenošanā var izmantot dažādas darbības formas, piemēram, valodas mācīšanās un neformālās / interešu izglītības nodarbības, radošās darbnīcas, saliedēšanās pasākumi, ekskursijas, āra aktivitātes, talkas, muzeja un kultūras pasākuma apmeklējumi, u.c.
12. Vienam bērnam tiek atbalstītas 10 aktivitātes pasākumā. Vienas aktivitātes ilgums vismaz 6 astronomiskās stundas, un kopumā viens bērns var saņemt 60 astronomisko stundu atbalstu. Vienas astronomiskās stundas izmaksas ir 4,95 EUR, jeb 29,70 EUR par vienu aktivitāti.
13. Aktivitātes var organizēt gan visas pēc kārtas (piemēram, 10 aktivitātes 2 nedēļās, ja pieņem, ka dienā tam veltī 6 stundas), gan sadalot pēc formas un satura dažādības visā programmas īstenošanas periodā (piemēram, 5 aktivitātes valodas apmācībai vasaras mēnešos, 1 aktivitāte ukraiņu kopienas organizētā radošā darbnīcā augustā, 2 aktivitātes saliedēšanās pasākumos septembrī, 2 aktivitātes kultūras vērtību iepazīšanai oktobrī un novembrī), ņemot vērā pieprasījumu un piedāvājuma iespējas.
14. Ja viens bērns neizmanto visas 10 aktivitātes, Komisija var novirzīt neizlietoto finansējumu citam bērnam. Ja aktivitātēs piedalās Latvijas bērni, to dalību apmaksā vecāki (likumiskie pārstāvji).
15. Attiecināmās izmaksas pasākumu norisēs:
    1. telpu un aprīkojuma, piemēram, telts vai velosipēdu noma;
    2. transporta pakalpojumi līdz pasākuma norises vietai un atpakaļ (sabiedriskā transporta biļetes pasākuma dalībniekiem vai autobusu noma dalībnieku pārvadāšanai);
    3. aktivitātēm un nodarbībām nepieciešamie materiāli un kancelejas preces, kā arī ieejas biļetes, ja dalībnieki apmeklē kādu pasākumu vai kultūras, vai dabas vietu;
    4. programmas nodrošināšanai nepieciešamās saimniecības preces, t.sk. dezinfekcijas līdzekļi, higiēnas preces;
    5. programmas nodrošināšanai nepieciešamais mazvērtīgais inventārs;
    6. citas programmas īstenošanai nepieciešamās izmaksas, piemēram, dzeramais ūdens;
    7. programmas īstenošanas personāla (pedagogu, pasākumu vadītāju, speciālistu, piem., psihologs, tulks, u.c.) darba samaksa.
16. Neattiecināmās izmaksas ir izmaksas, kas neatbilst programmas mērķim (piemēram, prēmijas, dāvinājumi vai citi materiāli stimulējoši pasākumi personālam, pamatlīdzekļu iegāde, naudas sodu, līgumsodu, kavējuma procentu apmaksa, bankas pārskaitījumu komisijas maksa, izmaksas, kas jau tiek finansētas no pašvaldības budžeta, u.tml. citi izdevumi).
17. Viens Pretendents var īstenot vairākus pasākumus, sniedzot vispiemērotāko atbalstu.
18. Piešķirto, bet neizlietoto finansējumu Pretendents atmaksā pašvaldībai. Pašvaldība novirza neizlietoto finansējumu citu pasākumu organizēšanai Konkursa ietvaros, ja iespējams.
19. **Pieteikumu pieņemšana un izskatīšana**
20. Konkursu izsludina no 2023. gada 25. augusta līdz 8. septembrim. Konkursa pieteikumu (1.pielikums) iesniedz:
    1. valsts pārvaldes pakalpojumu portālā [www.latvija.gov.lv](http://www.latvija.gov.lv), nosūtot iesniegumu uz pašvaldības oficiālo elektronisko adresi;
    2. klātienē iesniedzot iesniegumu Valsts un pašvaldības vienotajā klientu apkalpošanas centrā (turpmāk – VPVKAC) Gaujas iela 33A, Ādaži, Ādažu novads, vai Stacijas iela 5, Carnikava, Carnikavas pagasts, Ādažu novads, vai pa pastu ar norādi “Ādažu novada pašvaldības Izglītības un jaunatnes nodaļai, Ukrainas bērnu un jauniešu neformālās izglītības pasākuma Ādažu novadā projektu konkursa pieteikums” (pasta zīmogs - 2023. gada 8. septembris);
    3. nosūtot ar drošu elektronisko parakstu parakstītu iesniegumu uz pašvaldības elektronisko pasta adresi [dome@adazi.lv](mailto:dome@adazi.lv).
21. Konkursa pieteikumi, kas tiks saņemti pēc šajā nolikumā noteiktā termiņa, netiks izskatīti.
22. Pretendenta iesniegts Konkursa pieteikums vienlaicīgi ir apliecinājums, ka Pretendents ir iepazinies ar šo nolikumu, apņemas to ievērot un uzņemas atbildību par tajā noteikto prasību izpildi. Pretendents atbild par piedāvājumā ietvertās informācijas patiesumu.
23. Pretendents var iesniegt vienu vai vairākus pieteikumus.
24. Komisija izvērtē pieteikumus piecu darba dienu laikā no pieteikumu iesūtīšanas beigu termiņa.
25. **Komisija**
26. Komisijas sastāvā ir 4 (četri) locekļi, un tās sastāvu apstiprina dome. Komisijas sēdes sasauc Komisijas priekšsēdētājs, nosakot sēdes laiku, vietu un darba kārtību.
27. Komisija ir lemttiesīga, ja tās sēdē piedalās trīs Komisijas locekļi.
28. Komisijas sēdes protokolē un protokolus paraksta Komisijas priekšsēdētājs. Komisijas protokolus un pievienotos dokumentus ievieto pašvaldības dokumentu vadības sistēmā un uzglabā lietā Nodaļā.
29. Ja Komisijas loceklis ir personīgi ieinteresēts kāda pieteikuma izskatīšanā, viņš par to informē pārējos Komisijas locekļus un nepiedalās attiecīgā pieteikuma vērtēšanā.
30. **Pieteikumu izvērtēšana un apstiprināšana**
31. Komisija izvērtē pieteikumus saskaņā ar šī nolikuma 2. pielikumā noteiktajiem vērtēšanas kritērijiem bez Pretendentu klātbūtnes. Projekta kopējo vērtējumu iegūst, Komisijas individuālo vērtējumu summu dalot ar Komisijas locekļu skaitu.
32. Pieteikumu izvērtēšanas gaitā Komisija var pieprasīt Pretendentiem sniegt papildu informāciju vai dokumentus.
33. Konkursa pieteikumu noraida, ja:
    1. pieteikums neatbilst šim nolikumam;
    2. pasākumam ir militārs, politisks vai reliģisks raksturs;
    3. pasākuma aktivitātes paredz mērķgrupas iepriekšēju sagatavotību kādā jomā (sports, mūzika, u.c.);
34. Komisija pieņem lēmumu par finanšu līdzekļu piešķiršanu tiem pasākumiem, kas ieguvuši augstāko vērtējumu. Ja divi vai vairāki pieteikumi ir ar vienādu punktu skaitu, priekšroku dod pieteikumam, kas ieguvis augstāko punktu skaitu 5. un 6. vērtēšanas kritērijā.
35. Komisija pieņem lēmumus, atklāti balsojot, ar klātesošo Komisijas locekļu balsu vairākumu. Ja balsojums ir vienāds, tad izšķirošā ir Komisijas priekšsēdētāja balss.
36. Minimālais punktu skaits pieteikuma apstiprināšanai ir 8 (astoņi) punkti.
37. Ja pēc pieteikumu izvērtēšanas un finanšu līdzekļu piešķiršanas izveidosies Konkursa finanšu līdzekļu atlikums, Nodaļa var izsludināt atkārtotu konkursu, ievērojot šī nolikuma noteikumus.
38. Pretendentiem ir tiesības iepazīties ar tiem saistošiem Komisijas sēžu protokoliem, iesniedzot Komisijai rakstisku pieprasījumu.
39. **Apstiprināto neformālo izglītības pasākumu finansēšanas kārtība**
40. Vienas darba dienas laikā pēc Komisijas lēmuma pieņemšanas Nodaļa informē Pretendentus par lēmumu, nosūtot informāciju uz Pretendentu oficiālo elektronisko pastu.
41. Pamatojoties uz Komisijas lēmumu par finansējuma piešķiršanu, pašvaldība ar Konkursa uzvarētāju (turpmāk - Īstenotājs) slēdz Pasākuma finansēšanas līgumu, nosakot finansēšanas un pasākuma īstenošanas kārtību. Šo noteikumu nepiemēro Īstenotājam, kas ir pašvaldības iestāde.
42. Īstenotājiem piešķirto finansējumu pēc līguma noslēgšanas pārskaita avansa veidā līdz 90 % apmērā. Atlikušo daļu pārskaita pēc saturiskā pārskata un pārskata par finansējuma izlietošanas (3. un 4. pielikums) iesniegšanas Nodaļai un tā akcepta.
43. Ja finansējums tiek piešķirts pašvaldības iestādei, to iekļauj iestādes budžetā.
44. Īstenotājs pirms līguma noslēgšanas Nodaļai iesniedz precizētu pasākuma izdevumu tāmi, ko pievieno līgumam un ir tā neatņemama sastāvdaļa.
45. Ja kāds no Īstenotājiem atsakās no līguma slēgšanas, pašvaldība slēdz līgumu ar Pretendentu, kurš ieguvis nākamo lielāko punktu skaitu.
46. Pēc pasākuma noslēguma 10 (desmit) darba dienu laikā, bet ne vēlāk kā līdz 2023. gada 5. decembrim Pretendents iesniedz Nodaļai gala ziņojumu 2 (divās) formās - gan saturisko, ietverot tajā informāciju par Īstenotāju, saturu un aktivitātēs iesaistīto bērnu un jauniešu skaitu, gan finansiālo, ietverot tajā informāciju par pasākumā kopumā iesaistīto Ukrainas bērnu un jauniešu skaitu un tam atbilstošo izlietoto finansējumu, pievienojot finanšu dokumentu kopijas (3. un 4. pielikums).
47. Nodaļa pārliecinās par finanšu līdzekļu izlietojuma atbilstību un saskaņo attiecīgo gala ziņojumu. Nodaļa var pieprasīt Pretendentam sniegt papildu informāciju vai dokumentus.
48. Ja pasākums netiek organizēts līgumā noteiktajā termiņā un atbilstoši pieteikumam, kā arī tiek konstatēti finanšu pārkāpumi, Nodaļa lemj par daļēju vai pilnīgu finansējuma atgūšanu no Īstenotāja.
49. Ja pasākums netiek realizēts objektīvu apstākļu dēļ, Īstenotājs par to informē Nodaļu vismaz 5 (piecas) dienas pirms pasākuma sākuma un saskaņo citu norises laiku periodā līdz 2023. gada 1. decembrim, vai atmaksā pašvaldībai piešķirtos finanšu līdzekļus.
50. Pretendents atbild par pasākuma dalībnieku un viņu likumisko pārstāvju personas datu apstrādi, vienlaicīgi, informējot par personas datu apstrādes pārzini, personas datu apstrādes mērķi, personas datu apstrādes un glabāšanas kārtību, kā arī norādi par datu subjekta tiesībām sakarā ar viņa datu apstrādi. Pretendents – pasākuma organizētājs saņem attiecīgu piekrišanu no pasākuma dalībnieka likumiskā pārstāvja minētajai datu apstrādei.
51. Nodaļas pārstāvim ir tiesības pasākuma īstenošanas laikā veikt pārbaudi, klātienē ierodoties norises vietā.
52. Pasākumu īstenotājiem ir pienākums sniegt pašvaldības informāciju par neformālās izglītības pasākumu norisi ievietošanai pašvaldības oficiālajā tīmekļvietnē [www.adazunovads.lv](http://www.adazunovads.lv).

Pašvaldības domes priekšsēdētāja K.Miķelsone

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

*IJN, JIN, GRN, FIN - @*